ፍትሃዊና ተደራሽ አሰራር ለመዘርጋት የለውጥ ሰራዊት ግንባታ ወሳኝ መሆኑን ንግድ ሚነስቴር ገለጸ
አዲስ አበባ፤ መጋቢት 18/2006 (ዋኢማ) – በአገሪቱ ያለውን የንግድ  ዘርፍ ፍትሃዊና ተደራሽ ለማድረግ የዘርፉን የለውጥ ሰራዊት ግንባታ መፋጠን  ወሳኝ ተግባር መሆኑን የኢፌዴሪ ንግድ ሚኒስቴር አስታወቀ። ሚኒስትሩ አቶ ከበደ ጫኔ በአዳማ ከተማ በዛሬው እለት የተጀመረው የስምንት ወራት አፈጻጸም ግምገማና የምክክር መድረክ ላይ እንደገለጹት ባለፉት  የዘርፉን የለውጥ ሰራዊት ለመገንባት የተደረገው ጥረት አበረታች መሆኑን ጠቁመው እሰካሁን የመንግስት፣ የህዝብና የድርጅት ክንፎች ተለይተው ወደ ግንባታ ስራ መገባቱን  ገልጸዋል። እንደ ሚነስትሩ ገለጻ ከተለያዩ የህዝብ አደረጃጀቶች ጋር የሚደረጉ የምክክር መድረኮች በተበታተነ መልክ ሲፈጸሙ የቆዩ በመሆናቸው እነዚህን መድረኮች  በተቀናጀ መልክ ሊመሩ እንደሚገባ አሳስበዋል። ከአቅም ግንባታ አኳያ በፌዴራልና በክልሎች የአፈጻጸም ልዩነት  እንዳለ የጠቆሙት ሚኒስትሩ ክልሎች የለውጥ ሰራዊትን በመገንባት ከፌዴራል የተኛለ አፈጻጸም ማሳየታቸውን ተናግረዋል። በቀጣይ በክልሎችና በፌዴራል ያለው የለውጥ ሰራዊትን ለመገንባት የሚያስችሉ የተለያዩ  ስልጠናዎችና አስተምህሮዎች  እየተሰጡ መሆኑንም አቶ ከበደ ተናግረዋል። ሚኒስትሩ  አያይዘውም በንግዱ ዘርፍ በተለያየ የመዋቅር እርከን ያለው የሰው ሃይል በአመለካከት እየተቀየረ የለውጥ ሃይል ለማድረግ ጥረቶች ተጠናክረው መቀጠል እንደሚኖርባቸውም ሚኒስትሩ አሳስበዋል። አሁን የሚገመገመው የንግድ ሚኒስቴርን የስምንት ወራት አፈጻጸ በህዝብ ክንፍ መገምገም እንደሚኖርበትና በቀጣይ አቅጣጫዎች  የጋራ መግባባት ተፈጥሮ ወደ ስራ እንደሚገባ ሚኒስትሩ ተናግረዋል።ዘርፉ ለኪራይ ሰብሳቢነት የሚኖረውን ተጋላጭነት ለመቀነስ ኪራይሰብሳቢነትን በአደረጃጀት፣ በአሰራርና በአመለካከት ለመዋጋት የሚያስችሉ ተግባራት ባለፉት ስምንት ወራት መከናወናቸውንም ሚኒስትሩ ተናግረዋል። ከዚህ ጋር ተያይዞ ግልጽ አሰራር ለማስፈን በመረብ የማገናኘት ስራ እየተከናወነ በመሆኑ በአሁኑ ወቅት በአዲስ አበባ፤ በድሬዳዋና በንግድ ሚኒስቴር ስራው ተጣነቆ ወደስራ መግባቱን ገልጸው በመከናወን ላይ ያለው የአማራ፣ የትግራይና የደቡብ ክልሎች በመረብ የማገናኘት ስራ ሲጠናቀቅ ደግሞ አንድ ቦታ የሚሰራው ሌላ ቦታ የሚታይ በመሆኑ ግልጽነት ይፈጥራል ኪራይሰብሳቢነትንና ብልሹ አሰራርን ለመቆጣጠርም ያስችላል ብለዋል። በኦሮሚያ ያለው የኔትወርክ ግንኙነት ትስስር በመጓተቱና በታዳጊ ክልሎች ገና ባለመጀመሩ እነዚህን በቀጣይ በተገቢው ደረጃ በማጠናቀቅ በአገሪቱ ቀልጣፋ፣ ፍትሃዊና ግልጽ አሰራር ለመፍጠር እየተሰራ እንደሆነ ሚኒስትሩ ተናግረዋል። ከዚህም በተጨማሪ ሕገወጥ ነጋዴዎችን ወደ ሕጋዊነት ለማምጣት፣ የንግዱ ማሕበረሰብ የሚከናወኑ ተግባራትን በምን መልክና በምን ደረጃ እንደሚከናወኑ ለማወቅና እንግሊት ሳይደርስበት ቀልጣፋ አገልግሎት ለማግኘት የአይቲ ኔትወርክ ዝርጋታው የጎላ ጠቀሜታ እንደሚኖረው አቶ ከበደ ገልጸዋል።